Quoniam naturalis providentia est male errantium auferre de medio memoriam veritatis, notitie fidelium tradere disponimus quod ego Nariotus, dominus Tuciaci, et venerabilis abbas sancti Benedicti, Arraudus, propter quasdam exactiones quas vel ego vel servientes mei in villa de Villare feceramus, de quibus et jam idem conquerebatur abbas, in unum convenimus; inito autem cum hominibus meis consilio et rei veritate cognita, Deo propitio, ea que injuste abstuleram emendavi, privilegium quoque quod Eugenius papa fecit de rebus quas habere debuit pater meus, Iterius, in villa Villaris, pro remedio anime mee et antecessorum meorum concedo et sigilli mei autoritate confirmo. Et ne quis hoc calumniare presumat, testes introduximus ex parte mea: Joscelinus capellanus, Gilo de Castellione, Nariotus de Longo Campo, Vuido de Geriva, Mattheus, Gaufridus Raffart, Acco de Insula, Petrus de Novei, Simon prepositus; ex parte abbatis: Girardus thesaurarius, Gimo cell[er]arius, Petrus prepositus, Anselmus miles regis, Otbertus prepositus Lorriaci, Stephanus de Hospitio, Thomas de Gili, Witbertus de Corbeles, Frambertus capellanus, Henricus Ferrant, Legerius, Petrus Muceben, Rotbertus Boreu. Actum est autem anno ab incarnatione Domini millesimo centesimo sexagesimo septimo.